21 mai 2025

Comunicat de presă

Peste 100 de locuri de muncă vor fi disponibile la Bursa generală a locurilor de muncă

La Bursa generală a locurilor de muncă organizată de către Agenţia Județeană pentru Ocuparea Forţei de Muncă Caraș-Severin la Reșița în data de 23 mai 2025 și-au anunțat participarea, până în prezent, un număr de 25 de agenți economici. Aceștia vor pune la dispoziția persoanelor aflate în căutarea unui loc de muncă 114 locuri de muncă.

La Bursa de la Reșița, meseriile în care vor fi disponibile cele mai multe locuri de muncă sunt cele de agent securitate, montator, reglor și depanator de aparate și echipamente electronice, electrician, asistent relații cu publicul și comunicare, strungar, sudor, lăcătuș, frezor CNC, operator introducere, validare și prelucrare date, operator CNC, mecanic auto, ajutor mecanic, lăcătuș ansamble sudate, confecționer, tehnician mentenanță, expeditor internațional, agent vânzări, agent de asigurare, consultant asigurări, ospătar și barman.

Pentru persoanele fără studii sunt oferite locuri de muncă de manipulant marfă și muncitor necalificat, iar pentru persoanele cu studii superioare sunt oferite locuri de muncă de inginer de diferite specializări, contabil și planificator producție.

Bursa va debuta la ora 9 și se va desfăşura la sala Campus Caffe a Centrului Universitar al Universității Babeș Bolyai din Reșița (P-ţa Traian Vuia nr. 4).

Angajatorii interesaţi în selecţionarea forţei de muncă sunt invitaţi să participe la Bursă pentru a cunoaşte direct oferta de forţă de muncă, de a recruta şi selecta personal în vederea ocupării locurilor de muncă vacante.

Deoarece în cadrul Bursei este oferită posibilitatea interacţiunii directe dintre angajator şi solicitant, invităm toate persoanele aflate în căutarea unui loc de muncă sau care doresc să se reorienteze profesional să participe la Bursă, pentru a lua decizia optimă în ceea ce priveşte cariera lor.

Informatii suplimentare privind organizarea Bursei pot fi obtinute la telefon 0255/212160.

Participarea la acest eveniment este gratuită.

Agenția Județeană pentru Ocuparea Forței de Muncă Caraş-Severin